钦定古今图书集成/明伦汇编/官常典/第787卷 > 李昭遘
## 钦定古今图书集成/明伦汇编/官常典/第787卷 > 李昭遘

按《宋史李昉传》：“昭遘，字逢吉，宗谔从子也，以荫为将
作监主簿。幼时，杨亿尝过其家，出拜，亿命为赋，既成，
亿曰：‘桂林之下无杂木，非虚言也’。其后荐之，召试，授馆阁校勘，改集贤院校理。坐失误落秩。未几，复为盐
铁判官。初，议罢天下职田，及公使，钱昭遘以为不可，
三司使姚仲孙恶其异己，请诘所以兴利之实，昭遘”
争不屈，遂罢判官，为白波发运使。因入奏事，仁宗谓
曰：“前所论罢职田等事，卿言是也。”迁直史馆、知陕州。
谏官欧阳修言：“陕州关中要地，昭遘无治剧材，不宜
遣。”改判三司理欠司，徙度支判官。使契丹还，道除陕
西转运使。坐家僮盗辽人银酒杯，降知泽州。阳城治
铸铁钱，民冒山险输矿炭，苦其役，为奏罢铸钱。又言
“河东铁钱真伪淆杂，不可不革。”后复直史馆、知陕州。
城中旧无井，唐武德中，刺史长孙操始疏广济渠水
入城，众赖其利，昭遘至，立庙祠之。归为三司户部判
官，紏察在京刑狱。进直龙图阁，改集贤殿修撰，累迁
尚书工部郎中，历知凤翔、河中府、晋州，迁管勾登闻
检院，擢天章阁待制、知沧州。用谏官吴及言，复改知
陕州，徙郑州，卒。昭遘性和易，不忤物，能守家法。